Zama-zama’s swaar gestrafArgieffoto Die 22 beskuldigdes is in Februarie aan honderde aanklagte van onder meer geldwassery, rampokkery, betreding en oortreding van die Wet op Immigrasie en die Wet op Edelmetale, asook diefstal van meer as R120 miljoen skuldig bevind. Lovemore Chaba (35), die leier van die bende, is tot 25 jaar tronkstraf gevonnis. Simon Mashava Cremora (38) is tot 23 jaar tronkstraf gevonnis. Vyf van die beskuldigdes is tot 22 jaar tronkstraf gevonnis terwyl die res van die beskuldigdes tot 20 jaar tronkstraf gevonnis is. Die beskuldigdes is in April 2014 in hegtenis geneem toe die Valke, in samewerking met ŉ sekuriteitsmaatskappy, op onwettige mynaktiwiteite by die Masimong-myn in Welkom toegeslaan het. Die bedrywighede het reeds in Augustus 2012 begin. Die beskuldigdes het aanvanklik op 843 aanklagte tereggestaan, maar is op 577 aanklagte skuldig bevind. Lt.genl. Mthandazo Ntlemeza, nasionale hoof van die Valke, het die vonnisse verwelkom en dit as ŉ “grensverskuiwende oomblik” in die stryd teen onwettige mynbedrywighede beskryf. “Ons hoop die presedent wat nou deur die howe geskep is sal as ŉ afskrikmiddel dien en ook help in ons stryd teen onwettige mynaktiwiteite in toekomstige sake.”